โรคเหี่ยวสับปะรด

โรคเหี่ยวสับปะรด

**สับปะรดพันธุ์ปัตตาเวียที่ปลูกในจังหวัดบึงกาฬ**

**มีรสชาติหวานฉ่ำมาก เนื่องจากชุดดินในพื้นที่เป็นชุดดินโพนพิสัย ซึ่งมีธาตุ โพแทสเซียมสูงมาก**

**ทำให้สับปะรดที่จังหวัดบึงกาฬหวานฉ่ำเป็นพิเศษ**

**สาเหตุเกิดจาก** เชื้อไวรัส โดยมีแมลงพวกเพลี้ยแป้งเป็นพาหะถ่ายทอดโรค

โรคเหี่ยวสับปะรด (pineapple mealybug wilt) เป็นโรคที่สร้างความเสียหายแก่อุตสาหกรรมการผลิตสับปะรดอย่างมาก พบครั้งแรกที่ฮาวายใน พ.ศ. 2453 (Borrotoet al., 1998) ต่อมามีการระบาดไปยังแหล่งผลิตสับปะรดประเทศอื่นๆ ในประเทศไทยพบครั้งแรกที่ชลบุรีใน พ.ศ. 2532 และพ.ศ. 2546 ระบาดในแหล่งผลิตสําคัญได้แก่ จ.ประจวบคีรีขันธ์ เพชรบุรี ระยอง และตราด โดยพบระบาดในพันธุ์ปัตตาเวียซึ่งเป็นพันธุ์ที่เกษตรกรปลูกส่งโรงงาน

**ในจังหวัดบึงกาฬ เกษตรกรในพื้นที่อำเภอเมืองและปากคาด นิยมปลูกสับปะรดพันธุ์ปัตตาเวีย กอรปกับสภาพอากาศแห้งแล้งติดต่อกันซึ่งเหมาะต่อการเกิดโรคเหี่ยวในสับปะรด ดังนั้น กลุ่มอารักขาพืช สำนักงานเกษตรจังหวัดบึงกาฬ จึงขอให้เกษตรกรที่ปลูกสับปะรดมั่นสำรวจแปลงเฝ้าระวังการเกิดโรค เพื่อหาแนวทางป้องกันก่อนเกิดการระบาด**

|  |  |  |
| --- | --- | --- |
| **คุณสมบัติของดิน** | **ชุดดินโพนพิสัย** | **สภาพแวดล้อมที่เหมาะสมของสับปะรด** |
| **pHดินชั้นบน** | **5.0-6.5** | **ค่า pH 4.5-6** |
| **pHดินชั้นล่าง** | **4.5-5.5** |  |
| **เนื้อดินชั้นบน** | **ร่วนปนทราย** | **ร่วนปนทราย** |

**ข้อมูลชุดดินกรมพัฒนาที่ดิน**

**มาตรการในการควบคุม การแพร่ระบาด ของโรคเหี่ยวในสับปะรดไว้ดังนี้**1.หลังเก็บเกี่ยวควรทำความสะอาดแปลงปลูก โดยไถกลบเศษซากสับปะรดให้หมดโดยเร็วที่สุดเท่าที่จะทำได้ อย่าปล่อยทิ้งไว้   
2.รักษาความสะอาดแปลงปลูก โดยติดตามดูหน่อพันธุ์ที่แสดงอาการโรคแล้วเก็บทำลายทันทีและต้องกระทำอย่างต่อเนื่อง   
3.กำจัดวัชพืชโดยเฉพาะอย่างยิ่งสับปะรดที่งอกจากตอเดิม เพราะอาจเป็นแหล่งอาศัยของพาหะและเชื้อโรค ควรทำอย่างสม่ำเสมอตลอดฤดูปลูก   
4.ดำเนินการด้านการกักกันโดยเพิ่มความระมัดระวังในการเคลื่อนย้ายคนงาน เครื่องมืออุปกรณ์จากแปลงเป็นโรคไปสู่แปลงที่ปลอดโรค   
5.ระงับการใช้หรือขายหน่อพันธุ์จากแปลงเป็นโรคให้แก่เกษตรกรรายอื่นๆ ถึงแม้หน่อพันธุ์หรือส่วนขยายพันธุ์จะไม่แสดงอาการของโรคให้เห็น เนื่องจากเป็นการช่วยเร่งให้โรคแพร่ระบาดออกไปได้อย่างรวดเร็วยิ่งขึ้น และอาจก่อให้เกิดความเสียหายในระดับเศรษฐกิจได้   
6.กำหนดแผนการใช้สารเคมีอย่างมีประสิทธิภาพและประหยัด โดยให้มีการทำลายแมลงพาหะได้มากที่สุด และทำอันตรายต่อศัตรูธรรมชาติของพาหะน้อยที่สุด รวมทั้งคำนึงถึงการลดพิษตกค้างในผลผลิตอีกด้วย

**ลักษณะอาการและการแพร่ระบาด**  
สับปะรดจะเริ่มแสดงอาการของโรคตั้งแต่อายุประมาณ 6 เดือนหลังปลูก จนถึงระยะเก็บเกี่ยวผลผลิต โดยต้นสับปะรดจะแสดง**อาการดังนี้**  
     1.อาการเริ่มต้นของโรค จะพบอาการปลายใบไหม้แห้งเล็กน้อย (leaf tip necrosis) หรือไม่แห้ง แต่จะพบอาการที่เหมือนกันคือ พื้นใบจะมีสีม่วงแดง ลามเข้ามาจากปลายใบ เข้าสู่เนื้อใบ ขอบใบจะลู่ลงหรือม้วนเข้าหาด้านใต้ใบเล็กน้อย(ใบสลด) ใบของต้นที่แสดงอาการโรคจะดูแตกต่าง จากต้นปกติที่อยู่ข้างเคียง อย่างชัดเจน และอาการของโรคจะแตกต่างจากอาการโรคยอดเน่าของสัปปะรดที่เกิดจากเชื้อราไฟทอฟเทอร่า (Phytophthora heart rot, and root rot) ที่มักแสดงอาการใบเหลืองทั้งกอและดึงใบหลุดออกจากกอได้ง่าย   
     2.อาการของโรคเหี่ยวในระยะต่อมา จะพบว่าใบมีลักษณะแห้งคล้ายอาการขาดน้ำ ใบแผ่แบนไม่งองุ้มเหมือนใบสับปะรดปกติ ขอบใบม้วนลงเพิ่มมากขึ้น และขอบใบเริ่มเปลี่ยนเป็นสีน้ำตาล ขณะที่เนื้อใบมีสีม่วงแดงตลอดทั้งใบ ใบแสดงอาการสลดหรืออ่อนตัวอย่างชัดเจน   
     3.อาการในระยะสุดท้าย คือ ใบแห้งเหี่ยวทั้งกอและจากการศึกษาระบบรากของต้นสับปะรดที่แสดงอาการของโรค พบว่ารากมีขนาดสั้น แตกแขนงน้อย ระบบรากฝอยน้อย และรากส่วนใหญ่เน่าแห้งตาย ทำให้สามารถถอนต้นสับปะรดขึ้นจากดินได้ง่ายแตกต่างจากต้นปกติอย่างชัดเจน

**กลุ่มอารักขาพืช สำนักงานเกษตรจังหวัดบึงกาฬ**

**“ ลดต้นทุนเพิ่มผลผลิต ชีวิตปลอดภัย รู้จักใช้การกำจัดศัตรูพืชแบบผสมผสาน“**

**Tel.042492470, Fax.042492469 Email:kasetbk773@gmail.com**

**เรียบเรียงโดย นางวิราวรรณ์ ผากา นวส.ปฏิบัติการ**

**ที่ปรึกษา นายสัมรวย มีจินดา หัวหน้ากลุ่มอารักขาพืช**